SKRIFTLIG FORESPØRGSEL P-0249/02

af Avril Doyle (PPE-DE) til Kommissionen

(31. januar 2002)

Om: Midler til udvikling af en prototyperidehjelm (L-TC 158 WG 5)

De ridehjelme, der for øjeblikket er på markedet, er ikke helt sikre.

På baggrund af et andragende sendt til Europa-Parlamentets Udvalg for Andragender (andragende 1030/96 af 28. april 1996) har Kommissionen anmodet CEN om at udarbejde en meget detaljeret sikkerhedsstandard for ridehjelme. For at arbejdet i den særlige arbejdsgruppe 5 (L-TC 158 WG 5) kan foregå problemfrit, kræves der midler til at dække udgifterne til udviklingen af en prototypehjelm. Vil Kommissionen venligst, nu hvor der er udarbejdet et forslag baseret på et pristilbud fra Limerick University i Irland på gennemførelsen af tester og fra DERA på fremstillingen af en ny højteknologisk prototyperidehjelm, oplyse, hvorfor bevillingen af midlerne er forsinket, og hvornår disse midler vil blive stillet til rådighed?

Svar afgivet på Kommissionens vegne af Erkki Liikanen

(6. marts 2002)

Det ærede parlamentsmedlems påstand om, at ridehjelme ikke er helt sikre, stemmer overens med kendsgerningerne. Der gøres opmærksom herpå i indledningen til standarderne vedrørende hjelme såvel i Europa som i andre dele af verden. Således indeholder den europæiske standard EN 1384:1996 vedrørende Ridehjelme, som var genstand for en ændring offentliggjort i oktober 2001, en indledende passus om, at:

Den beskyttelse, en hjelm yder, afhænger af ulykkens omstændigheder, og at det, at man bærer hjelm, ikke altid sikrer mod dødsfald eller langtidsinvaliditet.

Standard EN 1384 fastsætter og kvantificerer de væsentlige krav, der er opstillet i Rådets direktiv 89/686/EØF af 21. december 1989 om indbyrdes tilnærmelse af medlemsstaternes lovgivninger om personlige værnemidler(1). Uanset at anvendelsen af standarden er frivillig, sikrer den en høj grad af beskyttelse af brugerne i overensstemmelse med formålene med dette direktiv, der er vedtaget i henhold til EF-traktatens artikel 95. Den har ikke været genstand for en beskyttelsesklausul, dvs. at medlemsstaternes administrationer ikke officielt har draget den i tvivl.

Arbejdet vedrørende standardisering af ridehjelme sker som led i en generel rationalisering og homogenisering af de normgivende krav inden for området hovedbeskyttelse. Det skal imidlertid understreges, at eksperterne i den arbejdsgruppe under Den Europæiske Standardiseringsorganisation (CEN), som tager sig af standard EN 1384 (TC 158 WG5), har meget forskellige holdninger til og opfattelser af, hvilke krav og målemetoder der skal anvendes. Som det ærede parlamentsmedlem nævner, er disse divergerende opfattelser inden for arbejdsgruppe 5 blevet ledt videre til Parlamentet, bl.a. med andragende 1030/96 af 28. april 1996, som blev afsluttet den 20. marts 2000.

I den sammenhæng fortsætter CEN med på det tekniske plan at arbejde på at fremskynde revisionen af standard EN 1384:1996 på grundlag af et mandat fra Kommissionen. Kommissionen, som er ansvarlig for gennemførelsen af direktiv 89/686/EØF, er meget opmærksom på standard EN 1384 og har arbejdet mere på denne standard end på de ca. 300 andre standarder vedrørende personlige værnemidler tilsammen.

Uanset de tekniske divergenser, der hersker mellem CEN-eksperterne, undersøges anmodningerne om finansiering af undersøgelsesprojekter, som skal støtte standardiseringsarbejderne, af Kommissionen inden for rammerne af finansielle procedurer, som skal sikre gennemsigtigheden og den bedst mulige fordeling af de midler, den råder over. Den anmodning om finansiering af en ridehjelmsprototype, som nævnes i det ærede parlamentsmedlems spørgsmål, udgør en del af en undersøgelse, for hvilken CEN har indsendt et overslag til Kommissionen. Ifølge dette overslag skulle forskningsstøtten deles mellem repræsentanterne for de to hovedtendenser, der eksisterer inden for arbejdsgruppen.

Kommissionen meddelte med brev af 13. september 2000 CEN, at selv om den ikke har noget imod princippet om finansiering af de foreslåede prøvninger, så er det dog nødvendigt at følge den transparente procedure med et offentligt udbud for at sikre størst mulig upartiskhed. Kommissionen anmodede i et brev af 22. oktober 2001 også CEN at udarbejde et nyt overslag, hvori der tages hensyn til, hvordan arbejdet har udviklet sig i mellemtiden.

(1) EFT L 399 af 30.12.1989.